L’associació Els Troters prepara la XXXIV Mitja Marató de Sagunt
20 de desembre 2017

​![](/media/bx5flxkr/67-img_5808.jpg)  
  

Ahir va tindre lloc la presentació de la XXXIV Mitja Marató de Sagunt i la III 8K Popular de Sagunt. Ambdues carreres estan organitzades per l'associació esportiva Els Troters i l'Ajuntament de Sagunt. La presentació es va realitzar en la seu de l'associació Els Troters a càrrec del president, Miguel Puga, i del Regidor d'Esports, Miguel Chover. A l'esdeveniment es van explicar els detalls desta nova Mitja Marató que ja va per la seua 34ª edició. Este any s'ha volgut apostar per donar certa diversitat a l'activitat, advocant per dues proves principals: la Mitja Marató i la carrera 8K.

  

Les dues proves se celebraran el mateix dia, el 14 de gener de 2018, juntament amb la I edició de Nordic Walking, una de les novetats d'enguany, i la II edició de les Peque-carreres, una prova destinada a la participació infantil. Les proves es realitzaran de matí, a les 10.00 h. El recorregut serà al llarg del terme de Sagunt. La Mitja Marató abastarà més distància, fins i tot arribarà a passar per Petrés, i la 8K seguirà un recorregut més curt dins del mateix itinerari de la Mitja Marató. La Nordic Walking tindrà el mateix recorregut que la 8K però, en este cas, es farà caminant. L'associació Els Troters ha volgut deixar clar el caràcter participatiu i obert d'este esdeveniment i que, amb esta varietat de proves, esperen arribar als 500 participants.

  

Les categories que participaran en la Mitja Marató seran Juniors, Promesa, Sèniors, Veterans (A, B), Equips i Diversitat Funcional. En la carrera 8K solament hi haurà una única categoria a partir de 16 anys. La línia d'eixida tindrà lloc en la plaça Cronista Chabret, a les 10.00 h, i es tancarà a les 12.15 h. Hi haurà un avituallament líquid cada 5km i, en arribar a la meta, també s'oferiran avituallaments sòlids. A més, durant l'esdeveniment es comptarà amb un centre mèdic i diverses ambulàncies, a més d'un servei de dutxes, guarda-roba i massatgistes dels quals podran servir-se els participants. També es repartiràn obsequis per la participació, com una motxilla, gorra i maniguets.

  

Els Troters han apostat enguany per donar certa varietat en les proves per a acollir a un públic tant professional com amateur. Com indicava Miguel Puga: **“hem preparat quatre categories per a iniciar-vos a l'esport i, com a novetat, ja que està agafant molt auge, entre elles la carrera Nordic Walking, que es troba dins de la 8K”**. A més, Puga subratlla la notable assistència de voluntaris, serveis i patrocinadors, ja que **“són unes 290 persones les que ens ajuden a celebrar esta carrera”**. D'altra banda, el regidor Miguel Chover felicita a l'associació per un altre any celebrant la marató i espera **“que aquest esdeveniment es consolide, més si cap, com una de les tres carreres més importants de la localitat al costat de la Mitja Marató del Port de Sagunt i la carrera 30 K”,** i afig que **“som una ciutat on es practica esport, i l'atletisme i les seues varietats, és un dels esports més consolidats”.**

  

![](/media/oqqfib5m/67-img_5807.jpg)  

L'edat mínima d'inscripció en la carrera 8K és de 16 anys, i la de la Mitja Marató és de 18 anys. Ambdues inscripcions ja estan obertes i tenen un cost de 6€ i 14€ respectivament. La inscripció a les carreres es pot fer en l'enllaç online [https://sportmaniacs.com/es/services/inscription/xxxiv-media-maraton-y-iii-8k-popular-de-sagunto](https://sportmaniacs.com/es/services/inscription/xxxiv-media-maraton-y-iii-8k-popular-de-sagunto), i caldrà acreditar la residència a la Comunitat Valenciana en cas de ser atleta estranger, i si es representa a alguna entitat club o associació. La inscripció finalitzarà el 12 de gener de 2018.

  

Per a més informació, l'associació Els Troters, disposa d'un reglament web de les carreres 8K i Mitja Marató, que es pot consultar a través del següent enllaç [https://elstroters.com/services/reglamento/](https://elstroters.com/services/reglamento/)

  

**Peque-carreres per als més joves**

  

L

es Peque-carreres estan destinades a fomentar l'activitat física i l'educació en els hàbits saludables entre els més xicotets. Estes proves tindran lloc en la plaça Cronista Chabret. El recorregut estarà en un tram de la plaça Cronista Chabret, on hi haurà unes tanques delimitant el circuit. Com que no es tracta d'una prova competitiva, tots els participants obtindran un obsequi com a record de la participació.

  

Les inscripcions a les Peque-carreres poden realitzar-se enviant un correu a [mediamaratonsagunto@gmail.com](mailto:mediamaratonsagunto@gmail.com) indicant el nom i l'edat del menor i identificant als pares o tutors legals. També poden realitzar-se en la tenda Un Paseo Por las Nubes i els dies 13 i 14 de gener de 2018, de 19.00 a 21.00 i fins a les 10.00 h respectivament, en el saló d'actes del col·legi Cronista Chabret. L'edat per a participar en aquestes proves són des dels 3 anys fins als 12 anys.

  

Més informació sobre el reglament de les Peque-carreres ací: [https://elstroters.com/services/coaches/](https://elstroters.com/services/coaches/)[](https://elstroters.com/services/coaches/)

*   [](http://www.facebook.com/sharer.php?u=https://aytosagunto.es/va/actualitat/l-associacio-els-troters-prepara-la-xxxiv-mitja-marato-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-associacio-els-troters-prepara-la-xxxiv-mitja-marato-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-els-troters-prepara-la-xxxiv-mitja-marato-de-sagunt/ "Linked In")
*   [](mailto:?body=https://aytosagunto.es/va/actualitat/l-associacio-els-troters-prepara-la-xxxiv-mitja-marato-de-sagunt/)